पटना. सड़क विस्तार परियोजनाओं के लिए भूमि अधिग्रहण की समस्या से निपटने के लिए सरकार ने नया रास्ता निकाला है। अब जिन परियोजनाओं के लिए जमीन नहीं मिलेगी, वहां एलिवेटेड रोड बनाकर काम चलाया जाएगा। आरा-छपरा पुल निर्माण का काम अगले साल जून तक पूरा कर लिया जाएगा।
शनिवार को पथ निर्माण विभाग की समीक्षा बैठक में मुख्यमंत्री ने ऐसी परियोजनाओं में वैकल्पिक उपाय तलाशने के लिए कहा। बैठक में पटना-आरा फोर लेन निर्माण में देर होने पर चर्चा शुरू हुई तो सीएम ने जमीन की समस्या के निदान के लिए विकल्प पर सोचने की आवश्यकता जता दी।
उन्होंने साफ तौर पर कहा कि जहां कहीं भी एलाइन्मेंट के लिए जमीन की कमी है, वहां एलिवेटेड रोड का विकल्प अपनाएं। इसके लिए पथ निर्माण विभाग सभी पहलुओं पर विचार कर एक प्रस्ताव लाए। उन्होंने विभाग को वर्तमान के साथ ही भविष्य में भी सुगम आवागमन की योजना पर काम करने के लिए कहा।
रोड मेंटेनेंस यूनिट को व्यवस्थित करने पर रहेगा जोर
बैठक के बाद उपमुख्यमंत्री तेजस्वी प्रसाद यादव ने कहा कि मुख्यमंत्री ने विभाग को कई महत्वपूर्ण सुझाव और निर्देश दिए। हमने उनके सामने अपने एक माह के कामकाज का ब्योरा रखा है। सरकार यह व्यवस्था कर रही है कि राज्य के सबसे दूर वाले इलाके किशनगंज से भी पटना पहुंचने में पांच घंटे से अधिक समय नहीं लगे। हमें रोड मेंटेनेंस यूनिट को भी व्यवस्थित करना है, ताकि सड़कों के रखरखाव और मरम्मत की प्रक्रिया साथ-साथ चलती रहे।
रोड प्लान 2020-35 का पावर प्वाइंट प्रजेंटेशन
अधिकारियों ने मुख्यमंत्री के सामने मास्टर रोड प्लान 2020-35 का पावर प्वाइंट प्रजेंटेशन दिया। इसमें पंद्रह-बीस वर्षों में बिहार की बढ़ी हुई आबादी और सड़कों पर वाहनों की संख्या में बढ़ोतरी के बाद की जरूरतों को देखते हुए सड़कों के विकास पर ध्यान रखा गया है।
बिहटा-सरमेरा पथ का विस्तार करेगी सरकार
सीएम ने बिहटा-सरमेरा पथ का विस्तार कर इसे लखीसराय बालिका विद्यापीठ तक जोड़ने का आदेश दिया। इससे लखीसराय जाने की दूरी घटेगी। भागलपुर के लिए भी वैकल्पिक पथ बनेगा। दीघा रेल सह रोड पुल, विशनपुर पुल (बेतिया-गोपालगंज), बंगरा घाट पुल (मुजफ्फरपुर-सारण), बख्तियारपुर -ताजपुर और सुलतानगंज-अगुवानी पुलों का निर्माण तेज करने का आदेश दिया। विभाग के प्रधान सचिव सुधीर कुमार ने बताया कि बख्तियारपुर-ताजपुर पुल को जनवरी, 2018 तक पूरा कर लिया जाएगा।
hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva